Izvor: N1

Nakon jučerašnjih dramatičnih zbivanja tijekom kojih je premijer zatražio ostavke svojih potpredsjednika Karamarka i Petrova, u Novom danu gostovao je analitičar Žarko Puhovski.

Vlada je već duže vrijeme disfunkcionalna, a jučer je napetost kulminirala. Je li ova Vlada pala?

"Vlada je de fakto pala jer je izgubila podršku najjače parlamentarne skupine. Ili će premijer Orešković podnijeti ostavku, što bi bilo pristojno od njega, ili će ga se obarati u parlamentu. Jedno ili drugo će se dogoditi u idućih desetak dana."

Jeste li očekivali potez premijera Oreškovića i je li to doista, kako kaže Karamarko, njegov salto mortale?

"Orešković se našao u situaciji da shvati da nije premijer. Jer da je premijer imao bi jednostavne ovlasti da otpusti dva potpredsjednika. On zna da to ne može, da nema demokratsku legitimaciju. Karmarko i Petrov imaju, veću ili manju. Orešković se ponaša poput baruna Munchausena jer bi htio politički postojati bez dvojice koji su ga omogućili, a to naprosto ne može ići. Pogotovo bez većega - Karamarka. Da je Karamarko htio prihvatiti da on i Petrov odstupe, napravio bi to ranije. Karamarko nema moralni ni intelekturalni kapacitet da donese takvu odluku."

Je li moguće da je Orešković računao i na svoju popularnost? Ima li možda političke ambicije?

"Dobio je na popularnosti jer ništa nije radio. Premijer reformske Vlade ne može biti popularan. Imali smo četiri godine lošu Vladu, a sada imamo nešto što uopće nije Vlada. Vlada ne proizvodi prijedloge, a samim time ni zakone. Kad se konačno većina i skupila u Saboru donijeli su odluku o Mesićevom uredu, što i nije od neke važnosti. On je kao dokaz svojeg uspjeha naveo prodaju Končara. Ako je to reforma po njema, onda stvarno nema nikakve šanse."

Nije kasno da iskoristi svoje ovlasti da smjeni dvojicu potpredsjednika, no izgledno je da će već možda danas Karamarko zatražiti premijerov opoziv.

"To je priča nećeš ti mene smijeniti, ja ću tebe s time da je moj pištolj veći. Orešković je izmišljotina Karamarka i Petrova kad se nisu mogli dogovoriti tko će biti premijer. Doslovno se spustio s padobranom na Pantovčak i postao premijer."

Ako se ide na preslagivanje, a HDZ-u očito to više odgovara, je li moguće presložiti vladu bez Mosta ili dodatno razbiti Most?



"Po svim procjenama, eventualno troje ljudi se iz Mosta može dobiti. S tim brojem je praktički nemoguće sastaviti većinu. Ako se sad proglase izbori za 9. mjesec praktički je izgubljena cijela godina. Treba biti svjestan da će velike stranke ispasti više manje isto, ali će sada govoriti drugačije nego prije izbora u studenome. HDZ je prije izbora govorio o dvotrećinskoj većini, a SDP se trudio da ne izgubi i nisu govorili o koalicijama. Sada će morati govoriti o koalicijama i tko su im partneri nakon izbora. To je pozitivno jer ove postizborne koalicije dosad nisu bile legitimirane na izborima."

Predsjednik HSS-a Krešo Beljak najavio je mogući izlazak iz Domoljubne koalicije.

"HSS se počeo ponašati drugčije od kad je Beljak došao na čelo, no on ne kontrolira zastupnike. To je pro futuro. Nije sigurno ni da s ostatkom vrhuške ima takav kontakt. Čini mi se više mogućim da Hrg prijeđe u drugu stranku, recimo HDZ. Presudno je može li se spriječiti izglasavanje nepovjerenja Karamarku. Reiner bi mogao staviti izglasavanje povjerenja premijeru na dnevni red prije izglasavanja Karamarku čime ovo drugo automatski otpada. Reiner se više ponaša kao predsjednik kluba HDZ-a, a ne kao predsjednik Sabora i mislim da će HDz na to ići. Vjerujem da će danas najaviti nepovjerenje premijeru. Oni su očito potpuno patrijarhalni i stoje iza Karamarka. Predsjednik Sabora ponaša ko mali od kužine, što je isto sramotno. Oni će vjerojatno pokrenuti taj postupak i postaviti na dnevni red prije interpelacije o Karamrku i time će se riješiti i Vlade i pitanja o Karamarkovom povjerenju i onda počinje tih 30 dana drž-ne daj. Tada bi predsjednica trebala ponuditi mandat Zoranu Milanoviću, koji će to vjerojatno sabotirati jer bi radije na izbore, a on je saboter po prirodi pa mu to lako ide.

Premijer je iznenadno otkazivanje sjednice Vlade objasnio hitnim sastankom u SOA-i, koji je potvrdila i predsjednica. Koju poruku je time premijer htio poslati?

"Postoji mogućnost da je imao informacije koje se odnose ili na predsjednicu ili neke druge osobe u Vladi koje on ne bi smio reći. Budući da znamo da je predsjednica o sastanku informirana bit će riječ da se radi o nekome drugome. Možda je htip poslati poruku Karamarku: "Dragi Tomo, imam i ja nešto protiv tebe". Karamarko je kasnije počeo klasično vrtjeti pilu naopako."

Kako komentirate aferu oko Grizli komunikacija?

"Tu postoji nešto ružno. Kada se govori da su se kupovali ministri, DORH, HRT... To znači da nisu koruptni pojedinci već država. Nitko nije nijekao da je takav ugovor postojao i dobio novce za takve usluge. Priča se kako je HDZ došao to toga. Možemo misliti kako je HDZ došao do toga. Prvo pitanje nije tko je doznao i kako, prvo pitanje je je li to istina? Ako je istina to je smak svijeta i jako me čudi što nitko nije jače reagirao."

Zoran Milanović se već neko vrijeme ne pojavljuje u javnosti.

"Svaki dan kad njega nema u javnosti to je dodatnih 0,1% za SDP. Osim u kampanji, gdje je spasio SDP. Sad je i svoju inicijativu o interpelaciji Karamarka prepustio Mostu. Jučer se kod izbora ustavnih sudaca pokazalo da je situacija takva da se HDZ lakše dogovara sa SDP-om nego Mostom."

Što je s predsjednicom? Ne pokazuje se, ne komentira...

"Imala je fazu kad je previše javno govorila i rekla što nije trebala. Mislim da je sada naučila gdje joj je mjesto. Sad joj je najpametnije da se ne javlja jer će se opet dolaziti k njoj. I sad će morati progutati neugodan zalogaj da se obrati Milanoviću i ponudi mu mandat. Pitanje je hoće li se on udostojiti doći.

Imali HDZ hrabrosti da kritički promotri sve što se zbiva kroz proteklo vrijeme?

"To nisu ljudi kojima je format usprotiviti se Karamarku. U HDZ-u nema političara koji ima autoritet da ga pozove i kaže: "Hvala napravio si puno za stranku, sad si opasan, povuci se". Takvih u HDZ-u nema. I Karamarko ostaje sam, a sam nema kapacitet da shvati što se događa", rekao je Puhovski u Novom danu.

00:00 Izvor: N1

N1 pratite putem aplikacija za Android | iPhone/iPad | Windows| i društvenih mreža Twitter | Facebook | Instagram.